钦定古今图书集成/明伦汇编/闺媛典/第045卷 > 樊彦琛妻魏氏
## 钦定古今图书集成/明伦汇编/闺媛典/第045卷 > 樊彦琛妻魏氏

按《唐书列女传》：“樊彦琛妻魏者，扬州人。彦琛病，魏曰：
‘公疾且笃，不忍公独死’。彦琛曰：‘死生常道也。幸养诸
孤使成立。相从而死，非吾取也’。彦琛卒，值徐敬业难
陷兵中，闻其知音，令鼓筝，魏曰：‘夫亡不死，而逼我管
弦，祸由我发’。引刀断其指。军伍欲强妻之，固拒不从，
乃刃拟颈曰：‘从我者不死’！魏厉声曰：‘狗盗乃欲辱人，
速死吾志也’。”乃见害，闻者伤之。